b'\n_START_ARTICLE_\nDiemedis\n_START_SECTION_\nPaplitimas\n_START_PARAGRAPH_\nSavaime paplit\xc4\x99s pietry\xc4\x8di\xc5\xb3 Europoje\xc2\xa0\xe2\x80\x93 Kroatijoje, Bosnijoje ir Hercegovinoje, Albanijoje, Europin\xc4\x97s Rusijos pietvakarin\xc4\x97je dalyje, Ukrainoje bei Ma\xc5\xbeojoje Azijoje ir Kaukaze.\n_START_SECTION_\nPaplitimas Lietuvoje\n_START_PARAGRAPH_\nKaip svetim\xc5\xbeemis augalas, yra introdukuotas ir Lietuvoje.\n_START_SECTION_\nAugaviet\xc4\x97s\n_START_PARAGRAPH_\nAugalui patinka saul\xc4\x97ta vieta bei sm\xc4\x97lingas, kalkingas dirvo\xc5\xbeemis.\n_START_SECTION_\nI\xc5\xa1vaizda\n_START_PARAGRAPH_\nTai daugiametis, 60-150\xc2\xa0cm auk\xc5\xa1\xc4\x8dio u\xc5\xbeaugantis, vasar\xc4\x85 \xc5\xbealiuojantis puskr\xc5\xabmis, kurio lap\xc5\xb3 spalva nesikei\xc4\x8dia iki rudens. Stiebas \xc5\xa1akotas, \xc5\xa1aknis gana stora, sumed\xc4\x97jusi. Apatiniai lapai plunksni\xc5\xa1kai suskaldyti \xc4\xaf smulkias si\xc5\xables, o vir\xc5\xa1utiniai\xc2\xa0\xe2\x80\x93 triskil\xc4\x8diai arba i\xc5\xa1tisiniai. \xc5\xbdiedai \xc5\xbealiai gelsvos spalvos, \xc5\xbeydi rugpj\xc5\xab\xc4\x8dio pabaigoje-spalio m\xc4\x97nesiais. Augalas malonaus aromato.\n_START_SECTION_\nPanaudojimas ir savyb\xc4\x97s\n_START_PARAGRAPH_\nTai nereikalaujantis prie\xc5\xbei\xc5\xabros, atsparus augalas, nuskynus, nukirpus \xc5\xa1akeles, jos atauga dar ve\xc5\xa1lesn\xc4\x97s bei gausesn\xc4\x97s. Lietuvoje diemedis kaip dekoratyvinis augalas auginamas dar\xc5\xbeeliuose, soduose. I\xc5\xa1 j\xc5\xb3 galima formuoti neauk\xc5\xa1tas, karpomas gyvatvores. \xc5\xbdyd\xc4\x97jimo metu turi daugiausia nauding\xc5\xb3 med\xc5\xbeiag\xc5\xb3, tad d\xc5\xbeiovinimui renkamos \xc5\xabgli\xc5\xb3 vir\xc5\xa1\xc5\xabn\xc4\x97l\xc4\x97s ir lapai. Naudojamas liaudies medicinoje, kadangi gerina vir\xc5\xa1kinim\xc4\x85, apetit\xc4\x85, galima gydyti u\xc5\xbedegimus\xc2\xa0\xe2\x80\x93 varo \xc5\xa1lapim\xc4\x85 ir prakait\xc4\x85. Tinkamas imunitetui stiprinti. Gydant pamin\xc4\x97tas ir kitas ligas, nepatartina jo perdozuoti. Anks\xc4\x8diau i\xc5\xa1 jo \xc5\xa1ak\xc5\xb3 darydavo vantas. \xc5\xa0is augalas turi ypating\xc4\x85 gali\xc4\x85 atbaidyti daug vabzd\xc5\xbei\xc5\xb3, tarp j\xc5\xb3 blusas, ut\xc4\x97les bei kitus kenk\xc4\x97jus, tod\xc4\x97l jo lapais ir b\xc5\xabdavo nuklojamos grindys. I\xc5\xa1 dar\xc5\xbeo lysvi\xc5\xb3 kenk\xc4\x97jus atbaido smulkiai supjaustytos ir pabarstytos \xc5\xa1akel\xc4\x97s._NEWLINE_Kadangi turi daug eterinio aliejaus, gana pla\xc4\x8diai naudojamas gro\xc5\xbeio pramon\xc4\x97je\xc2\xa0\xe2\x80\x93 pavyzd\xc5\xbeiui, jo dedama \xc4\xaf \xc5\xa1amp\xc5\xabn\xc4\x85 ar muil\xc4\x85. Pranc\xc5\xabzijoje vir\xc4\x97jai naudoja jo lapelius m\xc4\x97sos gaminiams._NEWLINE_Diemed\xc5\xbeio lapai \xc5\xa1velniai kvepia citrinomis ir beveik neturi kartumo.'